Eleven er smittet via et familiemedlem. Det er første udbrud på gymnasiet.

En 1.g-klasse og deres tutorer fra 2.g er i dag blevet sendt hjem fra Aalborghus Gymnasium, efter en elev er konstateret smittet med coronavirus via et familiemedlem. - Vi er lidt chokerede, da vi jo ikke har haft et tilfælde før nu, siger rektor Torben Poulsen til TV2 Nord. - Eleven er smittet via et familiemedlem. Vi har derfor valgt at hjemsende hele klassen og deres tutorer i og med, at de er i gang med et introforløb. Samtidigt har vi informeret samtlige elever på skolen via et alle-kald og skrevet ud til eleverne og bedt dem om at prøve at begrænse kontakt til andre elever og følge anvisningerne, uddyber han. Torben Poulsen fortæller, at man har informeret Styrelsen for Patientsikkerhed og følger deres anvisninger i håndteringen af udbruddet. - Der er selvfølgelig en trykket stemning på gymnasiet, efter elever og personale har fået beskeden. Alle elever og tutorer i klassen skal nu testes to gange, og ved et negativt prøvesvar får de lov til at vende tilbage til skolen. Indtil da kører vi virtuel undervisning. - Det kommer pludselig tæt på En af dem, der i formiddags fik den kedelige besked er Martin Nørgaard Stoltz, der er 2.g-studerende og tutor for klassen. - Det kommer pludselig tæt på. Indtil nu har det jo mest været noget, vi har hørt om fra København og i Aarhus. Men at det nu er på vores gymnasium er lidt af en øjenåbner, siger han. Straks efter han fik beskeden, skulle han og de andre elever pakke deres ting og tage hjem. - Der var jo lidt opmærksomhed omkring det, da vi lynhurtigt pakkede sammen og gik. Men jeg er umiddelbart ikke i risikogruppen, så indtil jeg eventuelt begynder at mærke nogle symptomer, tager jeg det helt stille og roligt. Eleverne og tutorerne skal testet på dag 4 og dag 6 efter kontakt med den smittede elev. Det betyder, at de kan have svar på deres prøver inden weekenden og kan således vende tilbage til gymnasiet mandag i den kommende uge - hvis prøverne er negative.